Työhakemus eli hakemuskirje on tullut monelle tutuksi jo nuoruudessa, sillä sen tekemistä on usein harjoiteltu jo yläkoulu- tai viimeistään lukioikäisenä kun edessä oli ensimmäinen kesätyöpaikan hakeminen. Työhakemuksen tehtävä on antaa sinusta positiivinen kuva kertomalla miksi olet hakemassa kyseistä työpaikkaa ja miksi uskot, että sinä olisit oikea henkilö tehtävään. Rakenteeltaan vapaamuotoisempi työhakemus täydentää ansioluetteloa eli CV:tä, jonka rakenne ja sisältö ovat melko pitkälti vakiintuneet. CV kertoo sinusta ja taustastasi keskittyen faktoihin, kun taas työhakemus kertoo lukijalle vapaammin motivaatiostasi, kiinnostuksistasi ja sinusta henkilönä. Työhakemuksen pituus on yksi A4-arkki, kun taas ansioluettelon maksimipituus puolestaan on kaksi sivua. Työhakemus ja CV lähetetään usein yhdessä, joten niiden sisältöjen on tuettava hyvin toisiaan. Hakemuskirjeessä on tärkeää välttää toistamasta samoja asioita, jotka ansioluettelo pitää sisällään, vaan sen sijaan siinä on keskityttävä myymään osaamisesi työnantajalle. Hyvä hakemuskirje antaa lukijalle selkeän kuvan miksi olet kiinnostunut avoinna olevasta työpaikasta ja korostaa niitä syitä, miksi valinta pitäisi osua sinuun.  Yllä olevasta johtuen työhakemus on aina tärkeää kohdentaa jokaista työpaikkaa varten. Vaikka olisit hakemassa useita työpaikkoja täyttääksesi työttömyysurvalle asetetun aktiivisuusvaatimuksen, saman hakemuskirjeen lähettäminen useaan työpaikkaan tuskin avaa ovia edes työhaastatteluun. Vaikka olisit hakemassa työpaikkaa yrityksestä, jonka käytössän on rekrytointijärjestelmä, jossa tiedot on syötettävä suoraan hakemuslomakkeeseen, voi oman motivaation tiivistäminen sanoin olla helpompaa jos kirjoitat hakemuksen ensin omana asiakirjanaan ja kopioit tiedot siitä lomakkeeseen.